Kapenaars kan weer tuin natmaakArgieffoto: Pixabay.com ŉ Effense verslapping aan waterbeperkings deur die Stad Kaapstad, beteken inwoners van die Moederstad kan uiteindelik weer tuin natmaak nadat hulle maande lank hul groen grasperke vir bruin stof moes verruil. Xanthea Limberg, burgemeesterskomiteelid vir water en vullis, sê met die provinsie wat baie minder deur die droogte gewurg word vergeleke met verlede jaar die tyd, kon die stad bekostig om die waterbeperkings effens te verslap. Gemiddelde damvlakke staan tans op 53%, terwyl dit in Maart 2018 op 24% was. Die verslapping is egter steeds van beperkte omvang en op sekere voorwaardes; watervermorsing sal steeds nie geduld word nie. “Die waterbeperkings maak voorsiening vir die natlei van tuine deur die gebruik van doeltreffende waterverbruikmetodes. Waterdoeltreffende besproeiingsmetodes wat drinkbare water gebruik, word nou toegelaat vir ŉ maksimum van ŉ uur op Dinsdae, Donderdae en Saterdae, óf voor 09:00 óf na 18:00,” sê Limberg. Spaarsamige besproeiingsmetodes sluit in drupperstelsels, druplyne of ŉ tuinslang met gaatjies (“soaker hose irrigation”). Limberg sê suboppervlak of direk-na-die-wortel-besproeiingmetodes is ook baie doeltreffend en bekostigbaar. ŉ Emmer of gieter kan ook gebruik word. Volgens Limberg mag inwoners net op ŉ Saterdag en weereens net vir maksimum ŉ uur lank van ŉ sproeier gebruik maak om tuine nat te maak. “Baie Kapenaars was baie hartseer dat hulle gedurende die ergste droogtetydperk nie meer hul tuine kon natmaak nie. Die droogte was moeilik vir ons almal en het vereis dat almal aanpassings aan hul leefstyl en waterverbruik moes maak,” sê Limberg. “Hoewel hierdie aspek van die vlak 3-waterbeperkings verslap is, word inwoners daaraan herinner dat beperkings steeds geld waaraan gehoor gegee moet word. Die persoonlike waterverbruikperk is steeds op 105 liter per persoon per dag en die stad se gesamentlike waterverbruikteiken is 650 miljoen liter water per dag.” Klik hier vir meer inligting oor die vlak 3-waterbeperkings.